Finanze: Ussag nummer 1! Spare! Alli wänn spare - usser - jä, usser d'SP! D'Finanzlag isch nid e so schlächt, schliesslig heig me es "AAA" - was eine als hervorragende Schuldner uswyyse duet und me günschtig and Fremdkapital kunnt - btw. die toxische Papier us de USA hän au e "AAA" gha - aber ich dängg im Fall vo BL stimmt das scho… Die andere wänn alli spare! Die Griene und d'FDP wänn oder könne nid (oder noni) saage wo, dr Herrmann meint nur lapidar, es muess etapewyys passiere. Konkreter wird do scho d'SVP und - welch Wunder - me söll d'Staatsverträg mit de Stadt überpriefe und in de Verwaltig spaare. Denn het sich's scho mit de Konkretheit vo de SVP - kei wie - nüt. D'CVP lehnt sich do scho e bitzeli wyter use. So söll die Simulation für e Kantons-Fusion drzue diene Doppelspurigkeite und Potenzial ans Liecht z'fördere und denn miess me au no e-n-Ufgobeüberpriefig mache - de Punkt do, es könnti au - wenn au unwohrschinlig - hinde usego! De räscht isch e Schuldzuewyysig gsy Linggs het me die Bürgeliche verantwortlig gmacht für die Verschwändig in Beton (Strosse, Infrastruggtur, Baute, etc.) und die Bürgerliche hän de Lingge vorgworfe, sy jätte de Stutz für allerlei Kultur und sunschtiges Sozi-Zügs uuse. Und, wüsse dir was - es hän wol beidi rächt! Erschreggend isch für my - und als "liberal dänggende Mensch" bluetet mirs Härz - dä saft- und kraftlosi Uffdritt vom Herrmann gsy! Als Wirtschafts- und Finanz-Partei muess do me ko als "Spare"! Das isch schwach gsy.